題趙丞瑞薏苡圖
作者：呂本中
朝代：宋

paragraphs: 甘泉殿中芝九莖，不與百草同條生。
當時祥瑞已稠疊，薏苡亦未來争衡。
漢星不容矍鑠翁，此物不與明珠同。
爾来萬物更變化，薏苡寧甘死荒野。
故遣根苗霜雪白，炯若微月来清夜。
趙郎好事古亦無，俯拾傍觀盡圖畫。
畫師不辭粉繪費，遇時亦得千金價。
君不見古来異瑞與奇祥，何曾不致南宫下。